กรณีศึกษา โมเดลรายได้ของ รางวัลโนเบล
ถ้าพูดถึงเกียรติยศสูงสุดที่มนุษย์คนหนึ่งจะได้รับ  จากความสำเร็จของงานศึกษาวิจัยค้นคว้า คงจะเป็นการได้รับ “รางวัลโนเบล”
5 ธ.ค. 2562

กรณีศึกษา โมเดลรายได้ของ รางวัลโนเบล / โดย ลงทุนแมน
ถ้าพูดถึงเกียรติยศสูงสุดที่มนุษย์คนหนึ่งจะได้รับ 
จากความสำเร็จของงานศึกษาวิจัยค้นคว้า
คงจะเป็นการได้รับ “รางวัลโนเบล”
แต่เคยสงสัยกันหรือไม่ว่า พิธีมอบรางวัลนี้มีที่มาอย่างไร
แล้วผู้รับรางวัล จะได้อะไรไปครอบครองบ้าง
แล้วมูลนิธิโนเบลมีรายได้มาจากอะไร
ถึงมีเงินเพียงพอให้ผู้ได้รับรางวัลมาอย่างยาวนานเป็น 100 ปี
ลงทุนแมนจะเล่าให้ฟัง
┏━━━━━━━━━━━━┓
Blockdit โซเชียลมีเดีย รูปแบบใหม่
┗━━━━━━━━━━━━┛
ย้อนกลับไปเมื่อ 10 ธันวาคม 1896 หรือ 123 ปีที่แล้ว
นายอัลเฟรด โนเบล ชาวสวีเดน อายุ 63 ปี ได้เสียชีวิตลง
เขาเป็นวิศวกร ที่มีฐานะร่ำรวยจากการคิดค้นและจดสิทธิบัตรสิ่งประดิษฐ์มากถึง 355 รายการ
โดยนวัตกรรมที่สร้างชื่อเสียงมากที่สุดคือ ระเบิดไดนาไมต์
แต่ก่อนหน้านั้นไม่นาน โนเบลได้อ่านหนังสือพิมพ์ฉบับหนึ่ง ที่เรียกเขาว่า พ่อค้าแห่งความตาย
มันทำให้เขาเสียใจเป็นอย่างมาก และต้องการให้ผู้คนจดจำตนเองในทางที่ดีกว่านี้
จึงได้กลับไปแก้ไขพินัยกรรมใหม่ ระบุว่า
นายโนเบล ต้องการนำทรัพย์สินมูลค่า 31 ล้านโครนาสวีเดน ไปมอบเป็นรางวัลประจำปี แก่ผู้ที่สร้างประโยชน์ให้มนุษยชาติใน 5 ด้าน ได้แก่ ฟิสิกส์, เคมี, งานประพันธ์, การแพทย์ และสันติภาพ
หากคิดเป็นค่าเงินในปัจจุบัน เงินดังกล่าวจะมีมูลค่าเท่ากับ 1,702 ล้านโครนาสวีเดน หรือ 5,300 ล้านบาท
หลังจากที่เขาเสียชีวิตลง จึงได้มีการตั้งมูลนิธิโนเบลขึ้นมา
เพื่อบริหารจัดการทรัพย์สิน และดำเนินการจัดพิธีมอบรางวัลโนเบล
ทั้งนี้ในปี 1969 ธนาคารกลางสวีเดนได้ขอเพิ่มรางวัลด้านเศรษฐศาสตร์
ทำให้รางวัลโนเบลมีจำนวนทั้งหมด 6 สาขา
ในแต่ละปี คณะกรรมการจะคัดเลือกรายชื่อ จากการเสนอของบุคคลในวงการต่างๆ มาราว 300 คน
ซึ่งถูกกำหนดให้ปิดเป็นความลับไว้ 50 ปี ถึงเปิดเผยได้
 
จากนั้นก็จะทำการโหวตหาผู้ชนะในแต่ละสาขา 
โดยต้องประกาศออกมาทันที และไม่สามารถขออุทธรณ์ผลได้
เมื่อทุกอย่างเสร็จสิ้น มูลนิธิจะจัดพิธีมอบรางวัลประจำปี ที่เมืองสต็อกโฮล์ม ประเทศสวีเดน ในวันที่ 10 ธันวาคม หรือวันครบรอบการเสียชีวิตของ อัลเฟรด โนเบล
ยกเว้นรางวัลสาขาสันติภาพ จะไปจัดกันที่เมืองออสโล ประเทศนอร์เวย์
การมอบรางวัลโนเบล เกิดขึ้นครั้งแรกเมื่อปี 1901 
โดยตลอด 118 ปีที่ผ่านมา มีผู้ได้รับทั้งหมด 950 คน จาก 597 รางวัล
ซึ่งแบ่งตามประเภทสาขาได้ดังต่อไปนี้
สาขาฟิสิกส์ มี 213 คน จาก 113 รางวัล
สาขาเคมี มี 184 คน จาก 111 รางวัล
สาขาการแพทย์ มี 219 คน จาก 110 รางวัล
สาขางานประพันธ์ มี 116 คน จาก 112 รางวัล
สาขาสันติภาพ มี 134 คน จาก 100 รางวัล
สาขาเศรษฐศาสตร์ มี 84 คน จาก 51 รางวัล
นั่นหมายความว่า แต่ละสาขาอาจมีผู้ได้รับรางวัลมากกว่าหนึ่งคน
หรือในบางปี อาจไม่มีคนที่เหมาะสมกับรางวัลเลยก็เป็นได้ 
 
สำหรับประเทศที่มีผู้ได้โนเบลสูงสุด 5 อันดับแรก คือ
สหรัฐอเมริกา 383 คน
สหราชอาณาจักร 132 คน
เยอรมนี 108 คน
ฝรั่งเศส 68 คน
สวีเดน 32 คน
ในขณะที่ประเทศไทย ยังไม่เคยมีผู้ได้รับรางวัลโนเบล
แล้วรางวัลที่พูดถึง มันคืออะไรบ้าง?
สิ่งที่มูลนิธิโนเบลมอบให้แก่ผู้ถูกเลือก จะประกอบไปด้วย 3 อย่าง 
1. ใบประกาศนียบัตร
2. เหรียญทองคำ รูปอัลเฟรด โนเบล 18 กะรัต
3. เงินมูลค่า 28 ล้านบาท แบ่งตามจำนวนผู้ได้รับรางวัลในสาขา
ซึ่งต้นทุนของรางวัลทั้งหมด อยู่ที่ราว 160 ล้านบาท
หากนับรวมกับเงินที่ใช้ในการจัดพิธี และค่าดำเนินงานขององค์กร
จะทำให้มูลนิธิโนเบล มีค่าใช้จ่ายประจำปีอยู่ที่ 380 ล้านบาท
หลายคนอาจสงสัยว่า เงินมรดกของนายอัลเฟรด โนเบล ไม่น่าจะมีเพียงพอที่จะอยู่มาถึงร้อยกว่าปีได้
คำตอบที่จะไขข้อสงสัยของคำถามนี้ก็คือ “การลงทุน” นั่นเอง..
ทางมูลนิธินั้น ได้มีการนำเงินไปลงทุนในสินทรัพย์ต่างๆ เพื่อสร้างรายได้ระยะยาวที่ยั่งยืน
โดยมีสัดส่วนการลงทุนคือ 
50% ในตราสารทุน 
20% ในตราสารหนี้
30% ในอสังหาริมทรัพย์ หรือกองทุนประกันความเสี่ยง
นอกจากนี้ กำไรจากการลงทุน ยังได้รับการยกเว้นภาษีจากรัฐบาลสวีเดนและสหรัฐอเมริกาอีกด้วย
ซึ่งภาวะขาขึ้นของราคาสินทรัพย์ทั่วโลก ส่งผลให้มูลค่าทรัพย์สินปัจจุบันของมูลนิธิโนเบล เพิ่มขึ้นมาอยู่ที่ 12,800 ล้านบาท ถ้าคิดว่าตอนนี้มีค่าใช้จ่าย 380 ล้านบาท ก็จะมีสัดส่วนเพียงแค่ 3% เท่านั้น ซึ่งเพียงพอต่อการมอบรางวัลไปอีกอย่างน้อย 33 ปี
และถ้ามูลนิธิสามารถทำให้ทรัพย์สินเพิ่มขึ้นมากกว่า 3% ต่อปีได้ ก็อาจหมายความว่า รางวัลโนเบลจะสามารถมีอยู่ได้ตลอดไป โดยไม่ต้องเพิ่มทุนเข้าไปแต่อย่างใด
แต่ในตลาดการเงินโลกที่บิดเบี้ยวในปัจจุบัน เรื่องนี้ก็ถือเป็นสิ่งที่ท้าทายสำหรับผู้บริหารทรัพย์สินของมูลนิธิโนเบล ที่จะทำผลตอบแทนให้ชนะ 3%
ยกตัวอย่างง่ายๆ แม้แต่พันธบัตรสวีเดน ประเทศต้นกำเนิดรางวัลโนเบล ก็ยังให้ดอกเบี้ยที่ติดลบในตอนนี้..
----------------------
Blockdit โซเชียลมีเดีย รูปแบบใหม่
----------------------
References
-
-
-
-
-